ועדת הכספים, כנסת 23, פרוטוקול מספר 210, 2020-12-15 12:33

משה גפני: על סדר היום דיווח על תשלום הפיצויים לעסקים ולעיריית נהריה בעקבות פגעי מזג האוויר בשנת 2019, ישיבת מעקב.

משה גפני: כאשר היו השיטפונות הגדולים בעיר נהריה, ביקשנו וקיבלנו החלטה שאנחנו גם מסייעים לרשת המקומית שנקלעה לקשיים גדולים בעקבות השיטפונות האלה כתוצאה מנחל הגעתון.

משה גפני: קיבלנו כאן החלטה לסייע לעירייה ולסייע לתושבים בקניון שנסגר וכולי.

משה גפני: אני מבקש לדעת ממשרד האוצר מה נעשה בעניין הסיוע לנהריה.

משה גפני: מעין ספיבק.

משה גפני: אני רוצה לדעת מה נעשה מבחינת הסיוע לנהריה.

משה גפני: לסיוע הזה יש שני חלקים, האחד הוא לעירייה או לקניון, לבעלי העסקים שם.

משה גפני: אני יודע, ואני רוצה לדעת ממך באופן מוסמך, שלעירייה זה עזר.

משה גפני: קיימנו דיונים על דברים אחרים ועלה העניין הזה.

משה גפני: אני יודע שלעירייה העבירו כסף ולתושבים או לבעלי העסקים או לבעלי הקניון הכסף לא הועבר.

משה גפני: אני רוצה שתגידי לנו היכן זה עומד.

מעין ספיבק: החלטת הממשלה, כמו שהיא נוסחה על הסעיפים שלה, ממומשת ומבוצעת.

מעין ספיבק: אגף התקציבים כמובן תקצב את כלל התקציבים.

מעין ספיבק: בנוגע לסיוע לעסקים, לא ניתן סיוע לעסקים.

מעין ספיבק: הוא לא נקבע בהחלטת הממשלה ואנחנו גם מזהים בעיות במתן סיוע כזה.

מעין ספיבק: אם תסתכלו על החלטת הממשלה עבור נוף הגליל או החלטת הממשלה לגבי השרפות בכרמל, בשני המקרים האלה לא ניתן סיוע לפרטים אלא ניתן סיוע לרשויות מקומיות על הנזקים שנגרמים להן.

משה גפני: מה ניתן לעירייה בנהריה?

מעין ספיבק: אני אפתח את הטבלה.

מעין ספיבק: אני מתנצלת שאני צריכה לפתוח אותה.

מעין ספיבק: ניתן סיוע דרך משרד הפנים בתשתיות לניקוז.

מעין ספיבק: קרן הניקיון נתנה שמונה וחצי מיליון שקלים להקמת מערכת ניקוי פסולת.

מעין ספיבק: 1.5 מיליון שקלים לשיקום מפגעי אסבסט.

מעין ספיבק: משרד התיירות הקצה שלושה מיליון שקלים לטיפול בתשתיות התיירות שם.

מעין ספיבק: תאגוד מים, גם הוא תוקצב וטרם בוצע בגלל קשיי ביצוע של הרשות המקומית.

מעין ספיבק: כמו כן, בלי קשר, נחתמה תוכנית הבראה מול עיריית נהריה שמסייעת להם גם להגדיל את ההכנסות העצמיות שלהם ובין היתר גם להגדיל את ההכנסות שלהם בתקציבי פיתוח, כך שיתאפשר להם לשקם תשתיות גם מעבר למה שההחלטה אמרה.

משה גפני: יש לי שאלה אליך.

משה גפני: אנחנו קיבלנו החלטה גם לסייע לרשות המקומית, וזה בסדר מה שאת אומרת, אבל גם קיבלנו החלטה לסייע לקניון שם שנסגר בעקבות השיטפונות בנחל הגעתון.

משה גפני: למה לא אמרתם לנו עד היום שזה בלתי אפשרי?

משה גפני: הרי הייתה החלטה של ועדת הכספים.

משה גפני: אנחנו לא אוויר.

משה גפני: למה לא אמרתם לנו את מה שאת אומרת עכשיו?

מעין ספיבק: אני מתנצלת.

מעין ספיבק: לא נכחתי בדיון בו זה סוכם.

משה גפני: אני יודע.

משה גפני: אני פניתי לשרים.

משה גפני: פניתי לכולם.

משה גפני: פניתי אליהם ולא פעם.

מעין ספיבק: אני באמת לא יודעת מה לענות על זה.

משה גפני: אני רוצה תשובה.

משה גפני: אני לא אוותר על העניין הזה.

משה גפני: יש החלטת ועדת הכספים וצריך לכבד אותה.

מעין ספיבק: אני אשמח להיכנס לפרטים.

משה גפני: בסדר.

משה גפני: תיכנסי.

משה גפני: היה צריך להיכנס.

משה גפני: כבר שלחתי מכתבים על זה.

מעין ספיבק: צריך לראות מאיזה מקורות אמורים לסייע.

משה גפני: אני לא יודע.

משה גפני: את זה אתם צריכים להגיד.

משה גפני: הייתם צריכים להגיד שצריך מקור.

משה גפני: אין בעיה, היינו מוצאים לכם, חבל על הזמן.

משה גפני: יש כמה דברים שאתם לא צריכים לעשות.

מעין ספיבק: אני מצטערת, לא אני נכחתי בדיון עליו אתה מדבר.

משה גפני: מה זה משנה?

משה גפני: שלחתי לשר שלך מכתב.

משה גפני: שלחתי ולא פעם אחת.

משה גפני: מה, אנחנו אוויר?

משה גפני: אחר כך אתם באים לכאן ומתחננים על נפשכם שנעשה כך ונעשה כך.

ינון אזולאי: את אומרת שלא נכחת.

ינון אזולאי: באחד הדיונים על נהריה גם היושב ראש גפני לא היה אלא מישהו אחר היה היושב ראש באותה ישיבה אבל הרב גפני לא אומר שהוא לא נכח אלא הוא לוקח את הנושא.

ינון אזולאי: אנחנו כחברי כנסת לוקחים את הנושא כי מסתכלים על המקום שצריך לעזור לו ולסייע לו.

ינון אזולאי: אם מחר במקומך יהיה מישהו אחר, הוא יגיד שהוא לא היה ונתחיל את הכול מהתחלה?

משה גפני: אני רוצה להגיד לך.

משה גפני: יש כאן מכתב מחבר הכנסת עודד פורר כיושב ראש זמני של ועדת הכספים שהוא שולח לראש הממשלה על סיוע לבעלי עסקים.

משה גפני: אחר כך יש שלושה מכתבים שלי לשר האוצר הקודם ולראש הממשלה.

משה גפני: אנחנו כותבים.

משה גפני: קיבלנו החלטה.

משה גפני: לא קיבלתי כל תשובה אלא מה שאת אומרת עכשיו.

משה גפני: אתם תבואו לכאן ואני אומר לכם שאני לא יודע כי ינון אזולאי או פינדרוס ניהל את הישיבה.

ינון אזולאי: פינדרוס ניהל את הישיבה.

משה גפני: מה זה משנה?

משה גפני: לא רלוונטי.

מעין ספיבק: כבוד היושב ראש, אני יותר מאשר אשמח לבחון לראות מי נתן את התשובות.

משה גפני: לא נתנו תשובות.

מעין ספיבק: למי הגיעו המכתבים.

משה גפני: המכתבים הגיעו לדובאי או למרוקו.

משה גפני: תודה רבה.

משה גפני: רונן מרלי, ראש עיריית נהריה.

רונן מרלי: שלום.

רונן מרלי: צוהריים טובים.

משה גפני: ראש העיר, הרבה זמן לא הייתי אצלך.

משה גפני: מה שלומך?

רונן מרלי: אני בסדר גמור.

רונן מרלי: תודה רבה.

רונן מרלי: ברוך השם, מתכוננים להצפות של הלילה.

ינון אזולאי: הוא אומר שבאישי טוב, בעירוני על הפנים.

רונן מרלי: הנזק שנעשה ועוד לא שופץ, הערב אולי יחזור על עצמו.

רונן מרלי: מעין דיברה על תקציב החלטת הממשלה שחלקו הגיע וחלקו לא.

רונן מרלי: משרד הפנים הוא היחידי שעד עכשיו עמד בהסכם.

רונן מרלי: חמישה מיליון שקלים לשיקום.

ינון אזולאי: מי זה שר הפנים שעמד במילה?

ינון אזולאי: שכחו כאן.

משה גפני: למה זה חשוב?

רונן מרלי: גם הוא עדיין חייב לי 400,000 שקלים.

רונן מרלי: 4,600 מיליון מתוך חמישה מיליון שקלים קיבלנו ואת היתרה אני מקווה שנקבל כמה שיותר מהר.

רונן מרלי: לגבי איכות הסביבה, התחייבו לשמונה וחצי מיליון שקלים וכרגע קיבלנו 4.252 מיליון שקלים.

רונן מרלי: אני חושב שזה לא בסדר.

רונן מרלי: אנחנו מחכים לארבעה מיליון השקלים הנוספים.

רונן מרלי: עוד מיליון וחצי לנושא של אסבסט.

רונן מרלי: כל הכסף הזה, דרך אגב, כל העשרה מיליון שקלים אלה, זה בעצם כסף של המשרד להגנת הסביבה וזה לא קשור לשיטפון.

רונן מרלי: כשנכנסתי לתפקיד התחייבתי להיכנס לאשכול גליל מערבי והמענק של הצטרפות לאשכול, התנו אותו בתוך החלטת הממשלה.

רונן מרלי: לפחות שיביאו את הכסף.

רונן מרלי: חסרים כאן חמישה וחצי מיליון שקלים ואנחנו כמעט שנה אחרי האירוע.

רונן מרלי: דרך אגב, הכסף של איכות הסביבה, אני נדרשתי – וזה לא כתוב בהחלטת הממשלה – לשאת בנטל של עשרה אחוזים מצ'ינג.

רונן מרלי: זאת אומרת, בערך מיליון שקלים על חשבון הרשות כמצ'ינג.

רונן מרלי: תיירות העבירו לנו לפני שבוע הרשאה.

רונן מרלי: (היו"ר ינון אזולאי)

ינון אזולאי: זה לא היה בהחלטת הממשלה, העשרה אחוזים מצ'ינג?

רונן מרלי: לא כתוב בהחלטת הממשלה.

ינון אזולאי: על סמך מה הם דורשים?

רונן מרלי: גם במשרד התיירות אותו סיפור.

ינון אזולאי: אם הם כאן, נבקש את ההתייחסות שלהם.

רונן מרלי: ממשרד התיירות אנחנו צריכים לקבל שלושה מיליון ב-2021.

רונן מרלי: בשבוע שעבר קיבלנו שלושה מיליון שקלים הרשאה לשנת 2020.

רונן מרלי: כאן אני מבקש את עזרתכם.

רונן מרלי: אני קיבלתי את ההרשאה על שלושה מיליון שקלים וגם כאן נאמר לי 750,000 שקלים השתתפות של הרשות ובלי קשר יש הרבה דברים שעשינו בקו החוף כי ההרשאה היא רק על קו החוף.

רונן מרלי: עשינו חלק מהדברים, התחלנו בפעולות ואני מבקש ממשרד התיירות להיות גמיש כיוון שהעניין הוא עד השיטפון ולא משהו אחר.

רונן מרלי: גם כאן יש עניין של מצ'ינג.

רונן מרלי: לגבי ה-11 מיליון שקלים לבעלי העסקים בקניון.

רונן מרלי: אני מדבר אל לבכם כרגע.

רונן מרלי: הקניון ארנה הוצף והיה סגור מה-8 בינואר.

רונן מרלי: הוא נפתח ליומיים ונסגר מאז לכל תקופת הקורונה.

רונן מרלי: בעלי העסקים בקניון ארנה בנהריה הם בעלי עסקים חריגים בנוף הישראלי גם בתקופת הקורונה.

רונן מרלי: הרצף הזה עם השיטפון פגע פגיעה קשה ואנושה ואני לא יודע אם הם יצליחו להתאושש ממנה.

רונן מרלי: אני חושב שיש כאן מחויבות של מדינת ישראל במקרה מאוד קיצוני עם נזק כזה גדול לעזור לבעלי העסקים לפחות בקניון, גם אם יוחלט שלא יעזרו לשאר בעלי העסקים ליד הגעתון, למרות שאני חושב שכן מגיע להם.

רונן מרלי: הקניון ספציפית ספג פגיעה אנושי.

רונן מרלי: אם אפשר בבקשה לוודא שההרשאות מגיעות.

רונן מרלי: המשרד להגנת הסביבה מעביר ארבעה וחצי מיליון שקלים דרך אשכול גליל מערבי, אני מקווה שמשרד התיירות לא יעכב את הכסף של שנת 2021 כמו שהתעכב עד עכשיו.

רונן מרלי: (היו"ר משה גפני)

משה גפני: משרד התיירות.

משה גפני: למה צריך מצ'ינג?

ואיל כיוף: זה נוהל המשרד לעניין הקצאת תקציבים בתשתיות.

ואיל כיוף: בדרך כלל 20 אחוזים.

ואיל כיוף: אנחנו עכשיו מקיימים שיחה עם מי שאחראי על הנושא ואנחנו נבחן איך אפשר לפחות ב-2021 להתגבר על המכשול הזה.

ואיל כיוף: אני מבין שנהריה מתקשה להעמיד את המצ'ינג הזה.

משה גפני: אני רוצה שתקשיב לי רגע.

משה גפני: אנחנו עסקנו בעניין של נהריה בעקבות ההצפה בגעתון עם כל מה שנלווה לעניין הזה.

משה גפני: נהריה לא יכולה לעמוד בזה.

משה גפני: אפשר להגיד שלא רוצים לעזור להם אפילו שהם נפגעו באופן כלכלי מאוד קשה.

משה גפני: אני לא מדבר על פגיעה אחרת שהייתה שם מאוד קשה.

משה גפני: אני מדבר על הכסף.

משה גפני: אתם לא יכולים לבקש מצ'ינג.

משה גפני: אתם חלק ממדינת ישראל, אתם חלק מהמערך שבו ראינו כולנו את מה שקרה שם וגם אתם ראיתם.

משה גפני: אני מבקש לקבל החלטה שהם לא צריכים להביא מצ'ינג אלא לעזור להם מכיוון שהתפקיד של המדינה הוא לעזור להם.

משה גפני: אתה תוכל לתת לנו תשובה?

ואיל כיוף: ראש העיר יקבל תשובה ישירה.

ואיל כיוף: אנחנו נעשה את הכול.

משה גפני: ראש העירייה הוא איש מאוד מכובד בעינינו וגם בעיניי.

משה גפני: אני רק מבקש העתק של התשובה של מה שאתם נותנים לו גם בטלפון, לומר גם לי.

משה גפני: אם התשובה תהיה חיובית, אני רוצה לומר שמשרד התיירות הוא משרד טוב.

משה גפני: אני לא רוצה לומר מה אני אומר אם התשובה תהיה שלילית.

משה גפני: אני צוחק.

משה גפני: אני רוצה תשובה חיובית.

ינון אזולאי: ראש העיר גם ביקש איזושהי גמישות בפרויקטים שלהם.

ינון אזולאי: כנראה שהם נתנו את הכסף, הם נתנו אותו רק לקו החוף אבל יש להם שם עוד דברים תיירותיים ואומר ראש העיר שיהיו גמישים ויבינו את הצרכים של העיר.

משה גפני: בסדר.

משה גפני: רבותיי, מישהו מחברי הכנסת רוצה להתייחס?

מיקי לוי: ביקשתי את ההצעה הזו לסדר כי העסקים הקטנים לא מטופלים.

מיקי לוי: נכון שהעבירו לעיריית נהריה 90 אחוזים מהפיצוי שהוא היה צריך לקבל, אבל העסקים הקטנים בסך הכול נזרקו לצדי הדרך.

מיקי לוי: בנוסף לכך, מכיוון שהם נסגרו בעקבות השיטפון, הם אינם יכולים להראות דוחות כספיים לרשות המסים ולכן גם לא זוכים לפיצוי.

מיקי לוי: איפה ההיגיון?

מיקי לוי: 40 העסקים האלה, תנו להם אפשרות להביא דוחות כספיים של 2018.

ינון אזולאי: צריך להתקיים דיון נפרד רק על זה.

ניר ברקת: אני חושב שהמעקב הזה הוא ראוי ונכון.

ניר ברקת: זה מעקב אחר החלטות שאנחנו מקבלים.

ניר ברקת: כואב לי כמה זמן עובר עד שנותנים מענה אמיתי.

ניר ברקת: הזמן הוא חלק מהבעיה.

ניר ברקת: התרופה צריכה להגיע במידה הנכונה ובזמן הנכון.

ניר ברקת: ברגע שהסיוע מתעכב, אנשים מאבדים אמון ונראה שהתגובות של הממשלה או של המשרד הרלוונטי, אי אפשר לסמוך עליו.

ניר ברקת: היכולת לקצר את הזמן בין החלטה למימוש היא קריטית.

ניר ברקת: יישר כוח למיקי לוי על ההצעה וכל הכבוד שהולכים לעקוב אחרי הנושא הזה.

משה גפני: תודה.

משה גפני: אני מבקש להעביר את המכתב הזה לשר האוצר פעם נוספת.

משה גפני: זה מכתב שאני שלחתי ב-9 בנובמבר 2020 עם העתק אליך, מיקי.

משה גפני: ביקשתי להתייחס ייחודית לבעלי העסקים בנהריה.

משה גפני: אני אבקש לשלוח את זה שוב לישראל כץ.

מיקי לוי: יש לי שאילתות לשר במליאה בדיוק בנושא הזה.

משה גפני: אני לא מקבל את האמירה הזאת של משרד האוצר.

משה גפני: היו צריכים להגיד לנו שיש בעיה עם בעלי העסקים.

משה גפני: אני לא מסכים לדבר הזה.

משה גפני: אני אפנה שוב לשר כץ לגבי הנושא של בעלי העסקים עם הייחודיות של נהריה.

משה גפני: דיברתי לגבי המצ'ינג של הרשות המקומית ואתרי התיירות.

ינון אזולאי: גם באיכות הסביבה שהם לא ב-זום וגם בתיירות.

משה גפני: כן.

משה גפני: נכון.

משה גפני: אני מבקש להתייחס בהתאם.

משה גפני: אנחנו נמשיך לעקוב אחרי זה.

משה גפני: אני לא אשאיר את זה כך.

משה גפני: משרד הפנים יצא בסדר?

ינון אזולאי: הוא אומר שכן.

משה גפני: סיכמנו שאני פונה פעם נוספת לשר האוצר.

משה גפני: שלחתי לו מכתב בנובמבר ואני אשלח לו שוב את המכתב הזה ואני גם אדבר אתו.

משה גפני: צריך להתייחס לבעלי העסקים בנהריה באופן שונה מכפי שמתייחסים במקומות אחרים.

משה גפני: ביקשנו לגבי הרשות המקומי, ממשרד התיירות ומהמשרד להגנת הסביבה, שהיא לא תצטרך להביא מצ'ינג.

משה גפני: נהריה נקלעה למצוקה כלכלית קשה בגלל השיטפונות שהיו שם .

משה גפני: אני מודה לחבר הכנסת מיקי לוי שהפנה את תשומת לבי ואנחנו בעצמנו כאן בוועדה העלינו את זה.

משה גפני: אנחנו נמשיך לעקוב אחרי הנושא של נהריה.

משה גפני: אני מודה לכם על ההשתתפות.

משה גפני: תודה רבה.

משה גפני: הישיבה נעולה.